Document ID: 32011R1131
Publication Date: 2011-11-11

Title and Content:
UREDBA KOMISIJE (EU) št. 1131/2011
z dne 11. novembra 2011
o spremembi Priloge II k Uredbi (ES) št. 1333/2008 Evropskega parlamenta in Sveta v zvezi s steviol glikozidi
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 10 in člena 30(5) Uredbe,
ob upoštevanju naslednjega:
(1)
V Uredbi (ES) št. 1333/2008 je določen seznam Unije aditivov za živila, odobrenih za uporabo v živilih, in pogoji njihove uporabe.
(2)
Evropska agencija za varnost hrane (v nadaljevanju: Agencija) je ocenila varnost steviol glikozidov, pridobljenih iz listov rastline Stevia rebaudiana Bertoni, kot sladila ter 10. marca 2010 izrazila svoje mnenje (2). Agencija je določila sprejemljiv dnevni vnos (ADI) za steviol glikozide, izražene kot ekvivalente steviola, na 4 mg/kg telesne teže/dan. Po previdnih ocenah izpostavljenosti steviol glikozidom pri odraslih in otrocih je verjetno, da bi bil ADI pri največjih predlaganih ravneh uporabe presežen.
(3)
Vlagatelji so ob upoštevanju sklepov Agencije septembra 2010 predložili spremenjene uporabe in Agencijo zaprosili, da jih prouči. Izjava o novi oceni izpostavljenosti je bila objavljena januarja 2011 (3). Kljub spremenjenim uporabam je bil sklep zelo podoben, in sicer da je ADI lahko presežen pri odraslih in otrocih, ki nadpovprečno uživajo navedene proizvode. K skupni pričakovani izpostavljenosti steviol glikozidom so najbolj prispevale brezalkoholne aromatizirane pijače (brezalkoholne pijače).
(4)
Pri upoštevanju potreb po dajanju na trg novih proizvodov z zmanjšano energijsko vrednostjo je treba odobriti uporabo steviol glikozidov kot sladila pri ustreznih največjih ravneh uporabe. Ob upoštevanju potencialnega znatnega prispevka brezalkoholnih pijač k vnosu steviol glikozidov je treba zmanjšati ravni uporabe za aromatizirane pijače v primerjavi s prej predlaganimi ravnmi uporabe, ki jih je proučila Agencija.
(5)
Komisija bo od proizvajalcev in uporabnikov steviol glikozidov po odobritvi aditiva za živila zahtevala informacije o njegovi dejanski uporabi. Take informacije bo dala na voljo državam članicam. Komisija bo po potrebi Agencijo zaprosila, da opravi novo natančnejšo oceno izpostavljenosti, pri kateri bi upoštevala dejanske uporabe steviol glikozidov v različnih podkategorijah živil in porabo običajnih živil v primerjavi z živili z zmanjšano energijsko vrednostjo.
(6)
Agencija je v svojem mnenju ADI za steviol glikozide izrazila kot ekvivalente steviola. Prehranska izpostavljenost steviol glikozidom je bila prav tako izražena kot ekvivalenti steviola. Zato je primerno, da so tudi najvišje dovoljene ravni uporabe izražene kot ekvivalenti steviola. Najvišje dovoljene vsebnosti steviol glikozidov so izražene kot vsota vseh naštetih steviol glikozidov, navedenih v specifikacijah, in se jih lahko v ekvivalente steviola pretvori s faktorji pretvorbe, navedenimi v specifikacijah.
(7)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Sprememba Uredbe (ES) št. 1333/2008
Priloga II k Uredbi (ES) št. 1333/2008 se spremeni v skladu s Prilogo k tej uredbi.
Člen 2
Prehodna določba
Z odstopanjem od člena 2(1) Uredbe Komisije (EU) št. 1129/2011 z dne 11. novembra 2011 o spremembi Priloge II k Uredbi (ES) št. 1333/2008 Evropskega parlamenta in Sveta z vzpostavitvijo seznama Unije aditivov za živila (4) se vnosi v delu B in delu E Priloge II k Uredbi (ES) št. 1333/2008 o steviol glikozidih (E 960) uporabljajo od datuma začetka veljavnosti te uredbe.
Člen 3
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v državah članicah.
V Bruslju, 11. novembra 2011

Classification:
Level 1 Topics: 100149
100147
100157
Level 2 Topics: 100259
100257
100256
100215
100196
Level 3 Topics: 13
1258
6052
5017
2736
1268
All Topics: 1258
1442
4311
5019
5451
6569
683